Source: https://kauppakamari.fi/statement-archive/691075/
Timestamp: 2019-08-19 09:41:39+00:00
Document Index: 1151589

Matched Legal Cases: ['kko ', 'KKO ', 'kko ', 'kko ', 'kko ', 'kko ', 'kko ', 'kko ']

MEN 2/2019: Veron kiertoviikko -sanaleikki mainoksessa - Kauppakamari
Lausunto: MEN 2/2019
Mainostaja: Gigantti Oy Ab
VERON KIERTOVIIKKO -SANALEIKKI MAINOKSESSA
LAUSUNTOTIIVISTELMÄ: Mainos kehotti ostamaan tuotteita veronpalautusrahoilla. Ilmaisu ”veron kiertoviikko” ei viitannut veronkiertoon. Mainos oli hyvän tavan mukainen.
Mainonnan eettinen neuvosto on saanut lausuntopyynnön yksityishenkilöltä elektroniikkaliikkeen mainoksesta. Lausunnonpyytäjän käsityksen mukaan mainos on yhteiskunnallisesti vastuuton, sillä se yllyttää veronkiertoon ja luo veronkierrosta positiivista mielikuvaa.
Mainos on yhden sivun kokoinen ja se on julkaistu sanomalehdessä. Mainoksessa on kuvia ja tietoja tarjoustuotteista. Lisäksi mainoksessa on tekstit:
LAITA VERON-
PALAUTUKSESI
Hanki nyt edullisesti se, mistä
olet koko vuoden haaveillut.
Mainoksessa käytetään ilmaisuja Veron kiertoviikko (joissain mainosmuodoissa tavutettu väliviivalla muotoon Veron kierto-viikko rivityksen ja mainoksen visuaalisen ilmeen takia) sekä Laita veronpalautuksesi kiertoon. Mainoksessa leikitellään entuudestaan tutulla ilmaisulla ja suomen kieliopilla, tarkemmin sanottuna sillä, miten merkitys muuttuu yhteen- ja erikseen kirjoitettuna (veron kiertoviikko vs. veronkiertoviikko). Mainoksen sanamuotoon tarkkaan harkittu: ilmaisulla Veron kiertoviikko viitataan viikkoon, jolloin verot voi laittaa kiertoon. Mainoksessa kehotetaan siis laittamaan veronpalautukset kiertoon. Sanojen veron ja kiertoviikko välinen välilyönti erottaa mainoksen ilmaisun sanasta veronkierto. Mainoksen ilmaisu Veron kiertoviikko ei viittaa veronkiertoon, vaan viikkoon, jolloin verot laitetaan kiertämään eli veronpalautuksilla voi tehdä ostoksia. Gigantin markkinointiviestissä on selkeästi avattu Veron kiertoviikkoa: Hanki nyt edullisesti se, mistä olet koko vuoden haaveillut ja Laita veronpalautuksesi kiertoon.
Kansainvälisen kauppakamarin ICC:n markkinoinnin perussääntöjen 2 artiklan mukaan markkinointi ei saa sisältää sellaista ilmaisua, ääntä tai kuvaa, jonka voidaan katsoa olevan hyvän tavan vastainen kyseisessä maassa tai kulttuurissa. ICC:n sääntöjen 4 artiklan mukaan markkinoinnissa ei saa yllyttää väkivaltaan, laittomaan tai muutoin yhteiskunnan vastaiseen käyttäytymiseen.
Mainostaja on mainostanut tuotteitaan veronpalautusten maksupäivänä. Mainoksessa on käytetty ilmaisuja ”veron kiertoviikko” ja ”laita veronpalautuksesi kiertoon”.
Mainonnan eettinen neuvosto toteaa, että mainoksessa on hyödynnetty sanaleikkiä. Ilmaisu ”veron kiertoviikko” on viittaus siihen, että tarjoustuotteita voi hankkia veronpalautusrahoilla. Mainoksessa ei viitata veronkiertoon. Selventävä toteamus ”laita veronpalautuksesi kiertoon” on esitetty yhdessä toisen ilmaisun kanssa.